الكتيبة الطيبيه

تصغير|لوحة الكتيبة الطيبية من القرن الخمستاشر من رسم الفنان الألمانى شتيفان لوشنر
قصت **الكتيبه الطيبيه** , المعروفه عند الاوروبيين بإسم **شهدا اجونوم** , هى واحده من اشهر و اقدم سير القديسين فى المسيحيه. القصه بتحكى عن كتيبه بتتكون من ستلاف ستمايه سته و ستين 6,666 عسكرى من طيبه فى مصر . العساكر دول استشهدوا بسبب ايمانهم بالمسيحيه فى حادثه مشهوره اخدت الارجح سنت 286 ميلادى  قرب  قريت اجونوم فى سويسرا , القريه دى اتحول اسمها بعد كده لـ سان موريس فى ذكرى شهدا الكتيبه الطيبيه . كل سنه عدد من كنايس اوروبا و كنايس مصر بتحتفل بذكرى استشهاد الكتيبه الطيبيه يوم 22 سبتمبر , المعروف عند الكنيسه باسم عيد سان موريس على اسم "موريس" قائد الكتيبه.

## أصل الحكاية
حسب الحكايه إللى وصلت لنا من يوخاريوس الليونى. أسقف مدينة ليون فى فرنسا إنه فى القرن الرابع الميلادى فى عهد الحكم المشترك للامبراطورين ماكسيميان و دقلديانوس , تم تشكيل الكتيبة الطيبية , و دى كانت كتيبة عسكرية كوّنها من العساكر المصريين فى مدينة طيبة  الهدف من تشكيل الكتيبة كان إنها تسافر لاوروبا عشان تساعد الجيش الرومانى فى حروبه ضد قبايل الغال الفرنسية فى مدينة برجاندى. قادة الكتيبة الطيبية كانو اربعة , سان موريس , المعروف برضو بإسم موريشيوس , كانديداس , انوسنت , و ايخوبريوس . بعد عدد من المعارك وصلو بالكتيبة لمدينة سان موريس فى سويسرا و هناك قابلوا الجيش الامبراطورى , و إتطلب منهم يقدموا قرابين للامبراطور اللى كان وثنى , طبعن قادة الكتيبة و معاهم كل عساكر الكتيبة المسيحيين رفضوا تنفيذ الامر علشان ده بيخالف العقيدة المسيحية.
فا الامبراطور امر بدبح عسكرى من كل عشر عساكر , لغاية ما الكتيبة تنفذ الأوامر و تقدم القرابين , و لكن العساكر كلهم رفضوا تنفيز الأوامر و استشهدوا كلهم فدا العقيدة بتاعتهم.

## رواية يوخاريوس أسقف ليون
أول وثيقة بتحكى حكاية الكتيبة الطيبية كانت الوثيقة إللى كتبها يوخاريوس الليونى أسقف ليون سنة 450 ميلادى . و إللى بيحكى فيها عدد من القصص المنقولة عن شهدا الكتيبة الطيبية و بيحكى فيها عن زيارته للمكان إللى استشهدوا فيه . بس أول مرة شهدا الكتيبة الطيبية يتم الاعتراف بيهم كقديسين كانت فى مجمع أكيليا سنة 381 ميلادى .
فى القرن الساتت الميلادى فى عهد الملك سيجسموند البرجاندى اتبنت أول بازيليكا كبيرة فى سان موريس - لسة فى أجزاء منها موجودة لغاية إنهاردة - لتكريم شهدا الكتيبة الطيبية . البازيليكا دى كانت محطة فى طريق الحجاج من  اوروبا لأورشليم و كانت بتستقبل عدد كبير من الزوار من مختلف اماكن اوروبا جايين يطلبوا البركة أو الشفاء أو يقدموا نذور أو هدايا , و فى القرن السادس كانت حكاية الكتيبة الطيبية وصلت مدينة كولون فى المانيا , و اتبنت كنيسة تانية بإسم "كنيسة القديسين الدهبيين" لذكرى الكتيبة الطيبية .

## روايات معاصرة
المؤرخ المعاصر سمير جرجس ذكر فى الموسوعة القبطية إن كان فيه فعل كتيبتين مصريين فى عهد الحكم المشترك لـ دقلديانوس و ماكسيميان. و الاتنين كان اسمهم "الكتيبة الطيبية" , و   مرجح إن واحدة منهم بس هيا إللى كانت بتحارب فى اوروبا . و الباحث يوهان موش بيقول فى بحث تانى إن عدد الشهدا المزكور فى حكاية يوخاريوس الليونى ممكن مايكونش دقيق , و إن إللى استشهدوا فى اجونوم هما جزء من الكتيبة الطيبية , و إن بقية الكتيبة كان على الطريق بين تورينو و ميلانو و إنهم كملوا الحرب و وصلو فعل لشمال  اوروبا لغاية مدينة كولون و ده ممكن يفسر إزاى حكايتهم وصلت هناك .

## الكتيبة الطيبية فى التراث الاوروبى
تصغير|لوحة من القرن الستاشر بعنوان رحمة القديسة فيرينا
سان موريس قائد الكتيبة الطيبية يعتبر شخصية مشهورة فى الادبيات الدينية السويسرية و الفرنساوية , و السويسريين خلدوا ذكراه و سموا عدد من الكنايس و الميادين و الساحات العامة على اسمو , لدرجة إن الختم الرسمى بتاع مدينة زيورخ السويسرية عليه صور تلاتة من القديسين هما فيليكس و اكسوبرانتيوس و هما اتنين من ابطال الكتيبة الطيبية و ريجولا اللى كانت ريسة الممرضات فى الكتيبة.
بعض الكنايس الألمانية كمان بتتبارك بإسم سان موريس , المعروف عندهم بإسم سانكت موريتز , و فيه عدد من الكنايس الألمانية برضو متسمى على اسمه .
واحدة من الممرضات اللى عاشوا بعد المدبحة كان اسمها القديسه فيرينا بنت عم سان موريس . القديسه فيرينا فضلت فى اوروبا و مارجعتش مصر و كتير من المؤرخين بيعتبروها ام الراهبات فى  اوروبا لأنها كانت اول واحدة ست تدعى الاوروبيين الوثنيين للمسيحية .
القديسه فيرينا نقلت علوم الطب المصريه و عادات النضافه الشخصيه لاوروبا و عشان كده الأيقونات بتاعتها فى الكنايس الاوروبية دايمن بتصورها ماسكة مشط (فلّاية) و زنبيل ميا .
القديسه فيرينا ماتت سنة 344 ميلادى , و فيه حوالى 100 كنيسه فى اوروبا متسميين على اسمها لتخليد ذكراها .

## المراجع


الرومان
تصنيف:قديسين مصريين
تصنيف:اقباط
تصنيف:اضطهاد الأقباط